**Η κόκκινη παπαρούνα, της Λουίζ Γκλουκ**

Από τη συλλογή “The Wild Iris”, (1992) σε μετάφραση Σοφίας Γιαβάνογλου.

Το τέλειο  
δεν είναι να έχεις  
μυαλό. Αισθήματα:  
ω, τέτοια έχω∙ αυτά με  
κυβερνούν. Έχω  
έναν κύριο στον ουρανό  
τον λένε ήλιο, κι ανοίγοντας  
γιʼ αυτόν, του δείχνω  
της καρδιάς μου τη φωτιά, φωτιά  
σαν τη δική του παρουσία.  
Τι άλλο θα μπορούσε  
μια τέτοια δόξα να ʼναι  
παρά μια καρδιά; Ω, αδελφοί και αδελφές μου,  
πριν γίνετε άνθρωποι, παλιά,  
υπήρξατε ποτέ σας, σαν εμένα; Αφήσατε ποτέ  
τον εαυτό σας  
νʼ ανοίξει έστω μια φορά  
και ας μην άνοιγε ξανά ποτέ του;  
Γιατί, για να ʼμαι ειλικρινής,  
μιλάω τώρα  
σαν κι εσάς. Μιλάω  
γιατί είμαι κομμάτια.